CELEX: 62015CN0213
Language: hr
Date: 2015-05-08 00:00:00
Title: Predmet C-213/15 P: Žalba koju je 8. svibnja 2015. podnijela Europska komisija protiv presude Općeg suda (drugo vijeće) od 27. veljače 2015. u predmetu T-188/12, Patrick Breyer protiv Europske komisije

27.7.2015   
            
            
               HR
            
            
               Službeni list Europske unije
            
            
               C 245/7
            
         Žalba koju je 8. svibnja 2015. podnijela Europska komisija protiv presude Općeg suda (drugo vijeće) od 27. veljače 2015. u predmetu T-188/12, Patrick Breyer protiv Europske komisije
   (Predmet C-213/15 P)
   (2015/C 245/10)
   Jezik postupka: njemački
   
      Stranke
   
   
      Žalitelj: Europska komisija (zastupnici: P. Van Nuffel i H. Krämer, u svojstvu agenata)
   
      Druge stranke u postupku: Patrick Breyer, Republika Finska, Kraljevina Švedska
   
      Zahtjevi
   
   Žalitelj od Suda zahtijeva da:
   
               —
            
            
               ukine pobijanu presudu;
            
         
               —
            
            
               konačno odluči o sporu i odbije tužbu;
            
         
               —
            
            
               tužitelju naloži snošenje troškova.
            
         
      Žalbeni razlozi i glavni argumenti
   
   Europska komisija svojom žalbom zahtijeva da se presuda Općeg suda od 27. veljače 2015. u predmetu T-188/12, Breyer/Komisija, ukine u dijelu u kojem je Opći sud poništio odluku Komisije od 3. travnja 2012. kojom je Komisija tužitelju odbila odobriti širok pristup dokumentima u vezi s prijenosom Republike Austrije Direktive 2006/24 (1) te dokumentima koji se odnose na predmet u kojem je donesena presuda Komisija/Austrija (2) od 29. srpnja 2010., u mjeri u kojoj je tom odlukom odbijen pristup podnescima koje je Republika Austrija podnijela u okviru tog postupka.
   Tužitelj je u prilog svoje tužbe za poništenje, među ostalim pobijane odluke, istaknuo jedan tužbeni razlog koji se u bitnome temelji na povredi članka 2. stavka 3. Uredbe br. 1049/2001 (3). Opći sud je poništio pobijanu odluku u mjeri u kojoj je tom odlukom odbijen pristup podnescima koje je Republika Austrija podnijela u okviru tog postupka. Opći sud je, s obzirom na istaknuti tužbeni zahtjev, u bitnome utvrdio da su predmetni podnesci dokumenti u smislu članka 2. stavka 3. u vezi s člankom 3. točkom (a) Uredbe br. 1049/2001, i da stoga ulaze u područje primjene te uredbe te da se članak 15. stavak 3. četvrti podstavak UFEU-a ne protivi primjeni Uredbe br. 1049/2001 na predmetne podneske zbog njihove posebne prirode.
   Komisija je u prilog svoje žalbe istaknula jedan žalbeni razlog kojim osporava tumačenje članka 15. stavka 3. UFEU-a na kojem se temelji zaključak Općeg suda da se taj propis ne protivi primjeni Uredbe br. 1049/2001 na predmetne podneske zbog njihove posebne prirode.
   
      (1)  Direktiva 2006/24/EZ Europskog parlamenta i Vijeća od 15. ožujka 2006. o zadržavanju podataka dobivenih ili obrađenih u vezi s pružanjem javno dostupnih elektroničkih komunikacijskih usluga ili javnih komunikacijskih mreža i o izmjeni Direktive 2002/58/EZ (SL L 105, str. 54.) (SL, posebno izdanje na hrvatskom jeziku, poglavlje 13., svezak 50., str. 30.).
   
      (2)  C 189/09, EU:C:2010:455.
   
      (3)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, str. 43.) (SL, posebno izdanje na hrvatskom jeziku, poglavlje 1., svezak 16., str. 70.).